एकै खेलमा हरि र इशानको शतक
ग्रेट हिमालय क्रिकेट एकेडेमी सोमबार प्रधानमन्त्री कप क्रिकेटको काठमाडौं छनोट प्रतियोगितामा फाइनल पुगेको छ ।
काठमाडौँ — ग्रेट हिमालय क्रिकेट एकेडेमी सोमबार प्रधानमन्त्री कप क्रिकेटको काठमाडौं छनोट प्रतियोगितामा फाइनल पुगेको छ ।मूलपानी क्रिकेट मैदानमा हिमालयले न्यु भिजन क्लबलाई ७ विकेटले हराएको थियो । हिमालयले टस जितेपछि फिल्डिङ रोजेको थियो । पहिलो ब्याटिङमा आएको न्यु भिजनले हरिबहादुर चौहानको शतक मदतमा २ सय ५३ रन बनाएको थियो । ४४.५ ओभरमा अलआउट भएको भिजनका लागि हरिले ९६ बल खेल्दै १०६ रन जोडेका थिए । त्यसमा उनको १३ चौका सामेल थियो ।त्यसबाहेक बबिन बोहराले ३७, सक्षम काफ्लेले २७, सुसन कार्कीले २३ र प्रकाश चन्दले २१ रन बनाएका थिए । हिमालयका सुनिल हाडाले ३, इशान पाण्डे, दर्शिल विष्ट र जवयाङ लामाले समान २ विकेट लिए ।कप्तान इशान पाण्डेले पनि शतक बनाएपछि ग्रेट हिमालयले सहज जित हात पार्‍यो । ४०.३ ओभरमा ३ विकेट गुमाई लक्ष्य पूरा गरेको हिमालयका लागि इशान १ सय १९ रन बनाए । उनले ९६ बलमा १० चौका र ३ छक्का प्रहार गरे । उनलाई जवयाङ लामाले साथ दिए । उनले ११५ बल खेल्दै ७५ रन बनाए । उनले ६ चौका र १ छक्का प्रहार गरे । भिजनका बलर राम चौधरीले २ विकेट लिए । अलराउन्ड प्रदर्शन गरेका हिमालयका कप्तान इशान प्लेयर अफ द म्याच भए ।